Document ID: 32002R2076

Komisijas Regula (EK) Nr. 2076/2002
(2002. gada 20. novembris),
ar ko pagarina Padomes Direktīvas 91/414/EEK 8. panta 2. punktā minēto laikposmu un kas attiecas uz dažu aktīvo vielu neiekļaušanu minētās direktīvas I pielikumā un to augu aizsardzības līdzekļu atļauju atsaukšanu, kuru sastāvā ir šīs vielas
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū [1], kurā jaunākie grozījumi izdarīti ar Komisijas Direktīvu 2002/81/EK [2], un jo īpaši tās 8. panta 2. punktu,
ņemot vērā Komisijas 2000. gada 28. februāra Regulu (EK) Nr. 451/2000, ar ko paredz sīki izstrādātus noteikumus par to, kā īstenot otro un trešo posmu darba programmā, kura minēta Direktīvas 91/414/EEK [3] 8. panta 2. punktā, kurā jaunākie grozījumi izdarīti ar Regulu (EK) Nr. 1490/2002 [4], un jo īpaši tās 6. panta 7. punktu un 11. panta 2. punktu,
tā kā:
(1) Direktīvas 91/414/EEK 8. panta 2. punktā ir paredzēts, ka dalībvalsts divpadsmit gados pēc minētās direktīvas izsludināšanas var atļaut laist tirgū augu aizsardzības līdzekļus, kuru sastāvā ir aktīvās vielas, kas nav minētas I pielikumā, un kuri jau ir pieejami tirgū divus gadus pēc izsludināšanas dienas, izņemot, ja ir pieņemts lēmums vielu I pielikumā neiekļaut.
(2) Komisijas Regulā (EEK) Nr. 3600/92 [5], kurā jaunākie grozījumi izdarīti ar Regulu (EK) Nr. 2266/2000 [6], Regulu (EK) Nr. 451/2000 un Regulu (EK) Nr. 1490/2002, ir paredzēti sīki izstrādāti noteikumi Direktīvas 91/414/EEK 8. panta 2. punktā minētās darba programmas pirmā, otrā un trešā posma īstenošanai. Šīs programmas īstenošana turpinās, un vēl nav iespējams pieņemt galīgos lēmumus par vairākām aktīvajām vielām. Vēl nav pabeigta arī to aktīvo vielu paziņošanas procedūra, uz ko attiecas Regula (EK) Nr. 1112/2002 [7], un tāpēc būs jāpagarina termiņš arī attiecībā uz dažām no šīm aktīvajām vielām.
(3) Komisija sniedza pārskatu par panākumiem 2001. gada 26. jūlijā [8]. Tā secināja, ka panākumi nav bijuši tik labi, kā sākotnēji gaidīts, un tāpēc jāpagarina termiņš tām vielām, par kurām joprojām lemj, un tām, par kurām nozare ir apņēmusies noteiktajā termiņā sagatavot vajadzīgo dokumentāciju.
(4) Attiecībā uz aktīvajām vielām, uz ko attiecas pirmais posms, Komisija nodrošinās, ka līdz 2003. gada jūlijam tiek pieņemti cik vien iespējams daudzi lēmumi, tomēr atzīstot, ka par vairākām aktīvajām vielām lēmumu nevar pieņemt drīzāk kā 2005. gadā. Vajadzīgs papildu laiks, lai novērtētu Komisijas pieprasītos papildu datus pirms lēmuma pieņemšanas par to, vai šīs aktīvās vielas atbilst Direktīvas 91/414/EEK prasībām attiecībā uz drošību, un Komisija nodrošinās pēc iespējas īsāku termiņa pagarinājumu.
(5) Aktīvās vielas, attiecībā uz kurām nav paziņots par vajadzīgās dokumentācijas turpmāku sagatavošanu, nevajag iekļaut Direktīvas 91/414/EEK I pielikumā, un dalībvalstīm jāatsauc visas to augu aizsardzības līdzekļu atļaujas, kuru sastāvā ir šādas aktīvās vielas.
(6) Attiecībā uz izmantojumu, par ko ir iesniegti papildu tehniski pierādījumi, kuri apliecina aktīvās vielas turpmāka izmantojuma būtisku nepieciešamību un efektīvas alternatīvas trūkumu, jānodrošina pagaidu pasākumi, lai varētu izstrādāt alternatīvas. Par vairākiem izmantojumiem šāda informācija ir iesniegta, un Komisija kopā ar dalībvalstu ekspertiem to ir novērtējusi. Izņēmumi jāparedz vienīgi tajos gadījumos, kas izrādās pamatoti un nerada bažas, un vienīgi attiecībā uz tādu kaitīgu organismu kontroli, kam nav efektīvas alternatīvas.
(7) Šajā regulā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO REGULU.
1. pants
Direktīvas 91/414/EEK 8. panta 2. punktā minēto divpadsmit gadu laikposmu pagarina līdz 2005. gada 31. decembrim attiecībā uz aktīvajām vielām, ko novērtē saskaņā ar Regulu (EEK) Nr. 3600/92 un otrajā posmā - saskaņā ar Regulu (EK) Nr. 451/2000, un līdz 2008. gada 31. decembrim attiecībā uz aktīvajām vielām, ko novērtē saskaņā ar Regulu (EK) Nr. 1490/2002, ja vien līdz minētajam datumam nav pieņemts lēmums iekļaut vai neiekļaut aktīvo vielu Direktīvas 91/414/EEK I pielikumā vai šo lēmumu līdz minētajam datumam nepieņem. Šajos laikposmos dalībvalstis saskaņā ar Direktīvas 91/414/EEK 8. panta 2. punktu joprojām var atļaut vai atkal atļaut laist tirgū augu aizsardzības līdzekļus, kuru sastāvā ir minētās aktīvās vielas.
2. pants
1. Šīs regulas I pielikumā uzskaitītās aktīvās vielas nav iekļautas kā aktīvās vielas Direktīvas 91/414/EEK I pielikumā.
2. Dalībvalstis nodrošina, ka līdz 2003. gada 25. jūlijam atsauc to augu aizsardzības līdzekļu atļaujas, kuru sastāvā ir šīs regulas I pielikumā uzskaitītās aktīvās vielas, izņemot gadījumus, kas paredzēti 3. punktā.
3. Ja viela minēta II pielikuma A ailē, tad jebkura dalībvalsts, kas norādīta šā pielikuma B ailē, attiecībā uz šo vielu līdz 2007. gada 30. jūnijam var saglabāt spēkā to augu aizsardzības līdzekļu atļaujas, kuru sastāvā ir šī viela, C ailē minētajiem izmantojumiem ar noteikumu, ka dalībvalsts:
a) nodrošina to, ka turpmāku izmantojumu pieļauj vienīgi tiktāl, ciktāl tas neatstāj kaitīgu ietekmi uz cilvēku vai dzīvnieku veselību un ciktāl tā ietekme uz apkārtējo vidi nav nepieņemama;
b) nodrošina to, ka šos augu aizsardzības līdzekļus, kas paliek tirgū pēc 2003. gada 31. decembra, atkārtoti marķē, lai marķējums ietvertu ierobežotajiem izmantojuma ierobežojumus;
c) nosaka visus atbilstīgos riska mazināšanas pasākumus, lai mazinātu visus iespējamos riskus;
d) nodrošina to, ka šiem izmantojumiem tiek rūpīgi meklētas alternatīvas.
Attiecīgā dalībvalsts vēlākais 2004. gada 31. decembrī informē Komisiju par šā punkta piemērošanu un jo īpaši par darbībām, kas veiktas, ievērojot a) līdz d) apakšpunktu.
3. pants
Visi papildperiodi, ko dalībvalstis nosaka saskaņā ar Direktīvas 91/414/EEK 4. panta 6. punktu, ir cik vien iespējams īsi un:
a) attiecībā uz izmantojumiem, kam atļauja ir jāatsauc līdz 2003. gada 25. jūlijam, beidzas vēlākais 2003. gada 31. decembrī, izņemot ierobežotu skaitu II pielikumā minētu būtisko izmantojumu, kam konkrētās dalībvalstīs atļauju joprojām var saglabāt saskaņā ar 2. panta 3. punkta noteikumiem;
b) attiecībā uz izmantojumiem, kam atļauja ir jāatsauc līdz 2007. gada 30. jūnijam, beidzas vēlākais 2007. gada 31. decembrī.
4. pants
Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2002. gada 20. novembrī

Labels: 0
3
20
6